題僧法傳爲沈仲一畫聽松圖
作者：陳傅良
朝代：宋

paragraphs: 古松不知幾千年，直幹欲上干青天。
樛枝下與人世接，冷風過之萬壑喧。
猿驚鶴怪樵牧遁，百鬼愁絕誰傍邊。
紛紛海內絲竹耳，何處縹緲來臞仙。
整襟拱聽移永日，置琴弗顧僮欹眠。
松風有際意無盡，莊騷不數惟易玄。
嗟乎深山大澤松不乏，斯人往往千載之陳編。
筆端若有夜半力，一日忽在軒楹前。
止齋虛靜對立久，晴昊亦爲生蒼烟。
畢宏韋偃骨已朽，畫工一世脂粉便。
北湖居士安得此，奄有二子雲山傳。
北湖居士雲山傳，吾詩孰與杜老起九原。